Source: https://media1.hu/2019/05/04/a-444-ellen-dontott-a-kuria-orban-veje-tiborcz-istvan-nem-szereplo/
Timestamp: 2019-07-20 20:01:15+00:00

Document:
A 444 ellen ítélt a Kúria – Hiába gazdagodott közpénzen a miniszterelnök veje, ő nem közszereplő | Media1
Elnézést kérünk – ezzel a címmel és a következő tartalommal jelent meg egy rövid bejegyzés pénteken a 444-n:
„Hírportálunk a »Tiborcz nem örült nagyon, amikor a Hír TV megkérdezte tőle, hogy miért ő fizette a turai kastélyt megvásárló cég tulajának bejegyzési illetékét« című cikkében 2016. november 28-án közzétett videó engedély nélküli nyilvánosságra hozatalával megsértette Tiborcz István felperes képmáshoz és hangfelvételhez való jogát. A történtekért elnézést kérünk.”
A sajnálkozó közleményt azért volt kénytelen közzétenni a 444 és meghunyászkodni Orbán Viktor vejével szemben, mert a Kúria elmarasztalta a portált egy ellene indított perben.
A HírTV elcsípte Orbán vejét az utcán, hogy rákérdezzen a turai kastély ügyére
Az történt ugyanis, hogy a G-nap után egy ideig kormányfüggetlenként működő, akkoriban Simicska Lajos tulajdonában lévő HírTV oknyomozó műsora, a Célpont bekapcsolt kamera mellett megszólította Orbán Viktor vejét, a mostanra már az Elios-ügyből és a kastélyvásárlási ügyekből is sokak számára már ismerős Tiborcz Istvánt az utcán, és megkérdezte tőle, miért ő fizette a turai kastélyt megvásárló cég tulajának bejegyzési illetékét. (Akkoriban még kevesen tudták, hogy a miniszterelnök veje kastélyokat vásárolgat fel egy cégen keresztül.) A videofelvételből egy rövid részletet közölt a 444.hu is egy cikkében, de a felvételt az ítélet miatt most már nem mutathatja meg. (A YouTube-on egyébként még megtalálható a HírTV számára elkészítő Major-Ádám Andrea riportja.)
Tiborcz István engedélye kellett volna
A Kúria szerint a videofelvétel publikálásával ugyanis megsérültek Tiborcz személyiségi jogai. A bíróság úgy ítélte meg, hogy Tiborcz István nem közszereplő (akkor sem, ha jelentős közpénzek mozognak körülötte), így az ő engedélye szükséges lett volna a róla szóló, az utcán készült felvételek publikálásához. A Kúria ítélete alapján:
Tiborcz István nem közszereplő, magánemberként szólították meg az utcán, és bár egy átlagembernél jobban, a közszereplőkhöz hasonlóan kell tűrnie a média figyelmét, de csak keretek között, a célpontos anyag pedig túlment ezen;
A bíróság szerint a Célpont videója titkosan, súlyosan visszaélésszerűen készült, mivel az érintett személy nem számolhatott azzal, hogy megnyilvánulása nyilvános kritika tárgyát képezheti, és nem volt abban a helyzetben, hogy a felvétel elkészítéséhez és felhasználásához való hozzájárulásról döntsön;
Hiába tette tehát a portál (előtte pedig a HírTV) azt, ami a sajtó ellenőrző funkciójából is fakadó feladata: tudósítani a hatalom és a hatalom közeli figurák közérdeklődést kiváltó ügyeiről, a bíróság szerint az ebben ellenérdekelt miniszterelnök-vejnek engedélyt kellett volna adnia ehhez a videóhoz.
Tovább korlátozódik az oknyomozó újságírás Magyarországon
A 444 egy külön írásban erről ezt írja:
„A Kúria döntésének könnyen az lehet az eredménye, hogy a jövőben még nehezebb lesz bemutatni, hogyan gazdagodnak az ország vezetői, hogyan reagálnak, amikor ezt valaki számon kéri rajtuk, illetve ezen keresztül azt, mit gondolnak a közvagyon és a saját magánvagyonuk viszonyáról.”
A 444 azért is furcsállja az ellene született ítéletet, mert szerinte nyilvánvalóan a magyar demokrácia egyik legfontosabb ügye, hogyan lesz a közvagyonból Orbán Viktor miniszterelnök családjának magánvagyona, és 2016 decemberében, amikor a Hír Tv-s műsor készült, még sokkal szemérmesebb volt ebben az ügyben a NER, mint ma.
A 444 által felhasznált felvételén ráadásul jól hallatszik, hogy a Célpont riportere rögtön azután ismertette Tiborcz Istvánnal, hogy ő a HírTV riportere, vagyis felfedte magát, hogy megszólította őt. Tiborcz szavaiból az is kiderült, hogy tisztában volt vele, hogy videózzák őt. Vagyis tudtában kellett lennie annak, hogy amikor válaszol a kérdésekre, akkor a sajtó kérdezi őt és videózzák. Épp ezért különös, hogy a bíróság titkos felvételeket emleget, és azt, hogy súlyosan visszaélésszerűen készültek a képkockák.
Orbán igazságügyi minisztert csinálhat Tiborcz ügyvédjéből
A 444 azt is írja, hogy az ellene indított perben Orbán vejét Bajkai István fideszes országgyűlési képviselő ügyvédi irodája képviselte, a bírósági ítéleten maga Bajkai szerepel ügyintézőként, akit a legesélyesebbnek tartanak az igazságügyi miniszteri posztra, miután a májusi európai parlamenti választás után Trócsányi László uniós biztos lesz.
Címkék: 444, 444.hu, Bajkai István, Bdpst Zrt., bíróság, célpont, elmarasztalás, elnézéskérés, elnézést, független sajtó, hír tv, hírtv, kastély, kastélyfelvárlás, közpénz, közszereplő, Kúria, magyar jeti, média akadályozása, oknyomozó újságírás, Orbán veje, per, sajnálkozás, sajtó akadályozása, sajtószabadság, személyiségi jogi per, személyiségi jogok sérelme, tiborcz istván, Tiborcz nem örült nagyon, turai kastély

References: Kúria 
 Kúria 
 Kúria 
 bíróság 
 Kúria 
 bíróság 
 bíróság 
 Kúria 
 bíróság